Devastation

**Devastation** je pulski thrash metal sastav.

## Povijest sastava

**Devastation 1986.-1990.**

Band Devastation nastao je u Puli 1986., pod imenom *TSM (Their Satanic Majesty)* te je bio jedan od prvih sastava u Jugoslaviji koji je svirao speed i thrash metal. Sastav je osnovan kao težnja trojice obožavatelja *speed metala* da aktivno sudjeluju u glazbi koju vole. Tako su Alex (vokal), Marko (gitara) i Chriss (bubanj) počeli s probama i sa stvaranjem prvih pjesama. Naravno, tu je bio potreban još i basist, ali i drugi gitarist, pa je ubrzo band zaokružio postavu s Fritzom (bass) i Davidom (gitara). Vrlo brzo band mijenja ime u "Devastation".

Prvi nastup band je imao u Rijeci, na gitarijadi 11. travnja 1987., a već u kolovozu iste godine (5.-10.kolovoza 1987.), pod producentskom palicom Saleta Verude (KUD Idijoti) band snima svoj prvi demo „The Upcoming Mayhem“. Demo je u cijelosti snimljen uživo i sadržavao je 5 autorskih pjesama, jedan intro te obradu pjesme "United Forces" sastava Stormtroopers of Death.

Band je do kraja 1987. godine odsvirao još nekoliko koncerata, ali je krajem godine zbog osobnih neslaganja unutar banda došlo do promjene članova. Iz banda izlaze Marko, David i Fritz, a na njihovo mjesto dolaze Wutrich (gitara), Erwin (bass) i Elizabeta (gitara).

Sastav je opet krenuo sa svirkama, izrazito uspješno nastupio na pulskoj gitarijadi 1988., a početkom 1989. dolazi do novih promjena; iz banda izlaze Erwin i Elizabeta, a ulaze Igor (gitara) i Dean (bass). 

U ožujku 1989., tri člana banda, Alex, Chriss i Wutrich počinju snimanje drugog dema. Drugi demo, nazvan prema pjesmi Dischargea *The Possibility of Life's Destruction* objavljuju 1989.. Demo je završen tek u srpnju, zbog problema sa snimateljem/producentom, ali je ovo bio veliki korak naprijed za band. Demo je sadržavao 8 autorskih pjesama i 2 obrade (Discharge i Gordi), i doživio sjajne recenzije u stranim fanzinima, kao i u vodećem muzičkom časopisu tadašnje države, Pop Rock-u. Band je pobijedio na pulskoj gitarijadi 1989. i nastavio sa svirkama do početka 1990., kada se band definitivno raspada zbog nekoliko odlazaka na služenje vojnog roka. Alex i Chriss nalaze Mirka (gitara) i odlučuju nastaviti kao trio sa Alexom i na bass gitari, razmišljajući i o promjeni imena banda. Kao Devastation odsvirali su još nekoliko nastupa, a onda slijedi opet stanka u radu zbog odlaska Alexa i Chrissa na služenje vojnog roka.

**Hatröss 1991.-1997.**

Sastav se zapravo raspao krajem 1990., no njegovi osnivači, braća Kristijan i Aleksandar Bijažić oformljuju novi sastav nazvan "Hatröss" koji zapravo nastavlja rad prethodnog. Sastav je u početku djelovao kao kvintet i uz Alexa i Chrissa, u bandu su jos svirali Vedran i Damir (gitare) i Florijan (bass). Damira nakon nekoliko mjeseci mijenja Davor, i band u toj postavi počinje intenzivno nastupati. U tih 6,5 godina band je snimio 2 dema od kojih je prvi iz 1992., „A Look At Tomorrow“, koji je 1994. izdat kao kazetno izdanje uz dodatak sedam live pjesama. Band je imao vrlo upečatljive nastupe u Puli i Zagrebu, a od 1994. band je opet funkcionirao kao trio (Alex-Chriss-Vedran), i u toj postavi snimio zadnji bezimeni demo sa tri autorske pjesme. Pod imenom Hatröss band je djelovao od ljeta 1991. do travnja 1997. kad Hatröss definitivno prestaje postojati. 

**Devastation 2007.-2011.**

Sastav se pod imenom Devastation ponovno okuplja 2007., s potpuno izmijenjenom postavom, od koje je ostao samo osnivač Alex (vokal). Nakon mnogih ponovnih promjena članova, od kojih valja navesti Mladena (gitara) koji je zapravo jako zaslužan za ponovno pokretanje banda, konačna postava banda se ustaljuje tek 2010. U siječnju 2010. kineska izdavačka kuća Area Death Productions objavljuje CD kompilaciju *Devastation Complete 1987 -1989* remasteriranih pjesama s prva dva demo albuma. . 2010. Devastation ponovno nastupaju uživo, u postavi u kojoj je od originalne postave samo vokal Alex. Band svira ukupno šest koncerata, od kojih su značajni nastup na Metal Festivalu u Šidu (Srbija) u kolovozu 2010., a samo tjedan dana nakon Šida, band vrlo uspješno nastupa na sedmom Viva La Pola festivalu u Puli, s kojeg je snimljen poluslužbeni DVD. Band se razilazi u travnju 2011., a nastavak je najavljen za 2013.

## Članovi
(uključuje sve članove koji su zabilježeni na audio ili video snimkama)

Devastation (1986.-1990. i 2007.-2011.)
* Alex Bijažić - vokal (1986.-), bas gitara (1990., 1994.-1997.) (ex-Kronos, ex-Antitodor I Talenti, ex-TUD Imbjecili, ex-Erupcija, Leukkemiaa)
* Chriss Bijažić - bubnjevi (1986.-2009.) (ex-Sumrak Ideja, ex-TUD Imbjecili, ex-Detma, ex-The Bleeding, ex-Messerschmitt, ex-KUD Idijoti, ex-Haze, Manekeni, Leukkemiaa, Fancy Filter)
* Marko Pušić - gitara (1986.-1987.) (ex-Brainstorm)
* Walter "Fritz" Udovičić - bas gitara (1986.-1987.) (ex-Brainstorm, ex-The Bleeding)
* David Lorusso - gitara (1986.-1987.) (ex-Horus, ex-Messerschmitt, ex-Condition Critical, ex-Funky Junky, ex-Keystone)
* Sergej "Wutrich" Mudrovčić - gitara (1988.-1989.)
* Erwin Barbaro - bas gitara (1988.)
* Elizabeta "Pita" Petric - gitara (1988.) (ex-TUD Imbjecili, ex-Sake, Junkers 5, Fancy Filter)
* Dean "Peća" Božac - bas gitara (1989.-1990.)
* Igor "Lux" Lukšić - gitara (1989.-1990.)
* Mladen "Distor" Medić - gitara (2007.-2009.)(ex-Desinence Mortification)
* Hrvoje "Hrc" Vogrinc - gitara (2007.-2009.) (ex-Dissident)
* Karlo F. "Kegel" Kögl - bas gitara (2007.-2010.)
* Ivor Barić - gitara (2010.-2011.) (ex-Desecrator, ex-HIR)
* Petar Babić - bubnjevi (2010.-2011.) (ex-Dravardia, Insolitvs, Sagan)
* Vlado Soldatek - gitara (2010.-2011.) (Cold Snap)
* Andrija Danko - bas gitara (2010.-2011.)

Hatröss
* Mirko Parlov - gitara (1990.) (ex-Condition Critical, ex-Leukkemiaa, ex-Anti Otpad, ex-Gustafi)
* Vedran "Veco" Svetek - gitara (1991.-1997.) (ex-Leukkemiaa, ex-Dusty Miller)
* Florijan "Floki" Odobašić - bas gitara (1991.-1994.) (ex-Condition Critical, ex-Bon Voyage)
* Damir Kusačić (R.I.P.) - gitara (1991.) (ex-Condition Critical, ex-Distorzija)
* Davor Osuško - gitara (1992.-1994.)

## Diskografija

Kao **Devastation** (listopad 1986. - siječanj 1990.)
* *The Upcoming Mayhem* (demo 1987.)
* *Live in Pula 1988 - Non Violent Moshing* (live 1988.- deleted)
* *The Possibility of Life's Destruction* (demo 1989.)

Kao **Hatröss** (veljača 1990. - travanj 1997.)
* *A Look At Tomorrow* (demo 1992.)
* *A Look At Tomorrow* (cassette 1994., Paradise City)
* *untitled* (demo 1996.)

Kao **Devastation** (listopad 2007. - )
* *Devastation Complete 1987 -1989* (compilation cd 2010., Area Death Productions)

## Reference

## Vanjske veze
* MySpace stranica